Javaslat A TANÁCS VÉGREHAJTÁSI HATÁROZATA az Egyesült Királyság számára egyes földrajzi területeken differenciált üzemanyag-adómértékek alkalmazásának a 2003/96/EK irányelvvel összhangban történő engedélyezéséről /* COM/2015/04 final - 2015/0004 (NLE) */





INDOKOLÁS 1. A JAVASLAT HÁTTERE A javaslat okai és céljai Az energiatermékek és a villamos energia uniós adóztatását a 2003/96/EK tanácsi irányelv ([1]) (a továbbiakban: energiaadó-irányelv vagy irányelv) szabályozza. Az irányelv 19. cikkének (1) bekezdése értelmében az egyéb, különösen az 5., 15. és 17. cikkben meghatározott rendelkezéseken felül a Tanács meghatározott politikai megfontolásokból egyhangúlag, a Bizottság javaslatára eljárva bármely tagállam számára engedélyezheti az adómértékeket érintő további mentességek vagy kedvezmények bevezetését. E javaslat célja kedvezményes jövedékiadó-mérték bevezetésének engedélyezése hajtóanyagként felhasznált üzemanyagokra (ólmozatlan benzinre és gázolajra) az Egyesült Királyság számára az alábbi földrajzi területeken, amelyek az Egyesült Királyság kérésére a postai irányítószámra való hivatkozással kerültek meghatározásra: IV54 (Strathcarron, Highland – Skócia), IV26 (Ullapool, Highland – Skócia), IV27 (Lairg, Highland – Skócia ), NE48 (Hexham, Northumberland – Anglia), PH41 (Mallaig, Highland – Skócia), KW12 (Halkirk, Highland – Skócia), PA80 (Oban, Argyll and Bute – Skócia), PH36 (Acharacle, Highland – Skócia), IV22 (Achnasheen, Highland – Skócia), PA38 (Appin, Argyll and Bute – Skócia), PH23 (Carrbridge, Highland – Skócia), PH19 (Dalwhinnie, Highland – Skócia), IV21 (Gairloch, Highland – Skócia), LA17 (Kirkby-in-Furness, Cumbria – Anglia), EX35 (Lynton, Devon – Anglia), IV14 (Strathpeffer, Highland – Skócia), a Hawes postakerület által lefedett terület (North Yorkshire megyében – Anglia). Az Egyesült Királyság hatóságai által szolgáltatott információk szerint a postai irányítószámok lehetővé teszik az intézkedés területi hatályának egyértelmű meghatározását. A postai irányítószámok rendszere közös Anglia, Skócia, Wales és Észak-Írország tekintetében. Az egyesült királyságbeli postakerületek („post towns”) és postakörzetek („postcode districts”) egy adott terület számos települését lefedik. A vidéki területeken egy adott postakerületen vagy postakörzeten belül a népesség leginkább falvakba koncentrálódik. A postakerületek vagy -körzetek mérete változó, például az IV27 az Egyesült Királyság legnagyobb postakörzete, amely 3 397 km2-t tesz ki. Ez jelentősen különbözik az NE28-tól, amely kb. 750 km2-re terjed ki. Az eltérés iránti kérelem a kiválasztott területek legközelebbi postakerületeire, valamint arra a szélesebb helyi önkormányzatra hivatkozik, amelyhez az adott terület tartozik. Például az IV21 (Gairloch, Highland – Skócia) postai irányítószámra vonatkozó eltérés iránti kérelem azt jelenti, hogy a IV21 postai irányítószámon belül a postakerület Gairloch, az önkormányzat pedig Highland – Skócia. A postakerületeket gyakran egy vagy több falu alkotja, és a postakerületek gyakran az egyik ott található falu nevét viselik. Az alábbi táblázat azon postakerületek és falvak nevét és számát tartalmazza, amelyek a kérelemben említett postakörzetek alá tartoznak: Postakörzet || Postakerület(ek) || Falvak PH36 || 1. Acharacle || 6. Acharacle, Strontian, Kilchoan, Salen, Glenborrodale, Achateny IV22 || 1. Achnasheen || 4. Achnasheen, Poolewe, Laide, Kinlochewe IV21 || 1. Gairloch || 5. Gairloch, Badachro, Melvaig, Big Sand, Port Henderson PH19 || 1. Dalwhinnie || 1. Dalwhinnie PH23 || 1. Carrbridge || 2. Carrbridge, Bogroy IV14 || 1. Strathpeffer || 3. Strathpeffer, Contin, Jamestown PA38 || 1. Appin || 3. Appin, Duror, Portnacroish LA17 || 1. Kirkby-in-Furness || 1. Kirkby-in-Furness EX35 ([2]) || 2. Lynton és Lynmouth || 3. Barbrook, Brendon, Lynmouth IV54 || 1. Strathcarron || 4. Strathcarron, Locharron, Applecross, Shieldaig IV26 || 1. Ullapool || 1. Achiltibuie IV27 || n.a. || 7. Lairg, Durness, Tongue, Scourie, Lochinver, Kinlochbervie, Talmine PH41 || n.a. || 2. Mallaig, Inverie KW12 || 1. Halkirk || 1. Halkirk PA80 || n.a. || 3. Lochaline, Morvern, Drimnin NE48 || n.a. || 7. Bellingham, Falstone, Kielder, Wark, Tarset, West Woodburn, Barrasford Postakörzet || Postakerület || Falvak n.a. || Hawes || 2. Gayle, Butterset Egyes esetekben (IV 27, PH41, PA80, NE48) a postakörzetek nem tartalmaznak teljes postakerületet, ezért a táblázatban csak a falvak listája szerepel. A listán szereplő területek többségét illetően a postakerületek és postakörzetek lefedik egymást. Az Egyesült Királyság tájékoztatása szerint azokon a területeken, amelyeket az intézkedés kedvezően érintene, az üzemanyagár 1 000 literenként átlagosan 100 GBP-vel (kb. 128,5 EUR) ([3]) magasabb az Egyesült Királyság többi részében fennálló átlagárnál. Az ezeken a területeken fennálló magasabb árak oka a magasabb szállítási és forgalmazási költség, valamint a csekély népesség. Az intézkedés célja a szóban forgó területeken a motorüzemanyagok magas árának bizonyos fokú enyhítése. Háttér-információk A 19. cikk (1) bekezdése szerint a Tanács meghatározott politikai megfontolásokból egyhangúan, a Bizottság javaslatára eljárva bármely tagállam számára engedélyezheti további mentességek vagy kedvezmények bevezetését az adómértékek terén. Az Egyesült Királyság hatóságai 2014. február 2-án kelt levelükben arról tájékoztatták a Bizottságot, hogy csökkentett adómértéket kívánnak alkalmazni a hajtóanyagként értékesített ólmozatlan benzinre és gázolajra a fent említett földrajzi területeken. A hajtóanyagként felhasznált üzemanyagokra vonatkozó csökkentett mértékű jövedéki adó 1 000 literenként 50 GBP-vel (kb. 64,3 EUR) lesz alacsonyabb az Egyesült Királyságban a benzinre és a gázolajra egyaránt alkalmazott általános adómértéknél (580 GBP, azaz kb. 745,3 EUR). Ez azt jelenti, hogy a kedvezményes mérték még mindig jóval meghaladná az 1 000 literenkénti jelenlegi uniós minimummértéket (359 EUR az ólommentes benzin, illetve 330 EUR a gázolaj esetében). Az Egyesült Királyság hatóságai 2014. június 3-án és szeptember 17-én további információkkal és pontosításokkal szolgáltak. Az Egyesült Királyság az irányelv 19. cikkének (2) bekezdésében meghatározott maximális időszakra, azaz hat évre kérte a kedvezmény nyújtásának engedélyezését. Az Egyesült Királyság hatóságai szerint a fent említett területeken az üzemanyag ára 1 000 literenként mintegy 100 GBP-vel (kb. 128,5 EUR) magasabb, mint az Egyesült Királyság többi részén tapasztalható átlagár. Ha eltekintünk az adókedvezménytől, az érintett területeken alkalmazott árak megfelelnek az azon szigetek töltőállomásain érvényes üzemanyagáraknak, amelyek tekintetében az Egyesült Királyság alkalmazza a 2011/776/EU tanácsi végrehajtási határozat [4] által biztosított adókedvezményt. Egy 50 GBP (kb. 64,3 EUR) összegű 1 000 literenkénti csökkentés nem fedezné a teljes árkülönbséget, de némi kompenzációt jelentene a fogyasztóknak a magasabb árral szemben, amit viselniük kell. Az érintett területek adókedvezmény iránti jogosultságának értékeléséhez a Bizottság az alábbi két fő tényezőt mérlegelte: · az üzemanyag megfizethetősége, tekintettel a töltőállomásokon alkalmazott magas árakra és az egyesült királyságbeli átlagos heti jövedelemszintnél alacsonyabb jövedelemszintre. · az egyéneknek a közúti közlekedésben használt tüzelőanyag iránti mindennapos szükséglete, amelyet a nagyfokú személygépkocsi-függőség, valamint a tömegközlekedés és a lényeges szolgáltatások korlátozott elérhetősége bizonyít. Az Egyesült Királyság hatóságai által benyújtott statisztikai információknak megfelelően a kiválasztott területeken található helyi önkormányzatokon belüli átlagos heti jövedelem 412,10 GBP (528,6 EUR) és 493,30 GBP (633,9 EUR) között változik, ami alacsonyabb az egyesült királyságbeli 518 EUR-s átlagnál ([5]) (665,6 EUR). Azok a helyi önkormányzatok, amelyek tekintetében adatgyűjtés történt, rendszerint szélesebb földrajzi területet fednek le azoknál, amelyekre vonatkozóan az intézkedést alkalmazni fogják. Az Egyesült Királyság hatóságai szerint feltételezhető, hogy a szóban forgó területeken az átlagos heti jövedelem még a helyi önkormányzatok rendelkezésére álló adatoknál is alacsonyabb. Ez annak tudható be, hogy a nagyobb vállalatok a helyi önkormányzatok területén elhelyezkedő főbb településeken működnek, gyakran több mint 100 mérföldre (kb. 160 km) az érintett területektől. Az intézkedés hatálya alá tartozó területek bevételi forrásai a mezőgazdaságtól és az idegenforgalomtól függnek. Így az Egyesült Királyág hatóságai feltételezik, hogy e területeken alacsonyabb az átlagos heti jövedelem, mint a jelenleg is eltérést alkalmazó szigeteken (463,0 GBP, azaz 752,8 EUR). Az Egyesült Királyság nemzeti statisztikai hivatala által szolgáltatott információk szerint az érintett területeken az egy főre jutó bruttó hozzáadott érték 12 036 GBP (15 466,5 EUR) és 17 936 GBP (23 048 EUR) között változik, és alacsonyabb az egyesült királyságbeli 21 674 GBP (27 851,5 EUR) éves átlagnál. Az Egyesült Királyság hatóságai szerint e területek korlátozott gazdasági lehetőségeket kínálnak az Egyesült Királyság urbanizáltabb régióihoz képest, ami a gazdaságilag aktív népességet elvándorlásra készteti; ez magyarázza e területek stabil munkanélküliségi rátáját, ami nem feltétlenül tükrözi az ottani életminőséget. Gazdasági szempontból a kiterjedt földrajzi területek alacsony népsűrűségének legfontosabb hatásai a következők: · Az egyéni szolgáltatások és vállalkozások közötti átlagos távolság igen nagy, ezért a vállalkozás alaptevékenységével összefüggő szállítási költségek ugyancsak viszonylag jelentősek – az egyének és a vállalkozások számára egyaránt. · A vállalkozásoknak ugyanazon földrajzi területen belül kisebb a vonzáskörzetük, következésképpen általában magasabb fajlagos fedezetet kell alkalmazniuk ahhoz, hogy nyereségre tegyenek szert a korlátozott forgalomból. Továbbá az elmúlt években számos finomító zárt be az Egyesült Királyságban. A finomítók számának csökkenése miatt megnövekedett azon töltőállomások száma, amelyek a legközelebbi finomítótól több mint 100 mérföldre (kb. 160 km) helyezkednek el, minek következtében emelkedtek az üzemanyag e területekre való szállításának költségei. Az autóbusz-ellátottság valamennyi érintett vidéki területen jóval alacsonyabb az egyesült királyságbeli átlagnál ([6]). E tényező mellett a vasúti közlekedés korlátozott elérhetősége az adott területeken, valamint a töltőállomások magas árai ellenére tapasztalható jelentős mértékű személygépkocsi-használat is alátámasztja a gépjárművek szükségességét az ottani közlekedés céljára. Az Egyesült Királyságnak a kiválasztott területekhez hasonló távoli, vidéki területein található szolgáltatások nagy valószínűséggel szélesebb földrajzi területet látnak el, mint a városi települések szolgáltatásai, részben az adott területek alacsony népsűrűsége miatt is. Ez azt jelenti, hogy az egyéni lakóépületek, települések, szolgáltatások és vállalkozások közötti átlagos távolság rendkívül nagy, ezért a vállalkozások alaptevékenységével összefüggő szállítási költségek ugyancsak viszonylag jelentősek. Például ha el akarunk jutni az IV27 postai irányítószám alá tartozó területről a legközelebbi átlagos méretű szupermarketig, adott esetben oda-vissza összesen akár 135 mérföldet (kb. 220 km) is meg kell tennünk. A fenti kihívások jól tükrözik egyrészt azt a tényt, hogy az érintett területek lakosai számára a mindennapjaik során szükséges a személygépkocsi használata, másrészt pedig a magas üzemanyagárak rájuk gyakorolt hatását. Az Egyesült Királyság megítélése szerint az üzemanyag jövedéki adójának csökkentése elősegíti e törékeny és távoli vidéki közösségek fennmaradását a rendkívül magas megélhetési költségeik enyhítése révén. Fontos, hogy e tényezőket ne önmagukban szemléljük, hanem olyan elemek kombinációjaként, amelyek tényleges társadalmi és gazdasági szükségszerűséggé tették az adómérték csökkentését az adott területeken. Az intézkedés működése Az Egyesült Királyságban a közúti üzemanyagokra kivetett jövedéki adót azon a ponton számítják fel, amikor az üzemanyag elhagyja a finomítót, amikor a behozatalra sor kerül, illetve amikor elhagyja a jövedéki adóraktárat. Ezen a ponton nehéz lenne meghatározni a támogatandó régiókba irányuló üzemanyag mennyiségét. A kedvezményt tehát a támogatandó területeken található értékesítési pontokon kell megadni, így kivédhető a kedvezményesen adózó üzemanyag eltérítéséből fakadó kockázat. Az érintett területeken működő üzemanyag-kiskereskedőket mint elismert kiskereskedőket nyilvántartásba vennék a HM Revenue and Customs hivatalnál (a brit adó- és vámhivatal, a továbbiakban: HMRC), és számukra kötelező lenne az üzemanyag literenkénti árának az adókedvezmény összegével történő csökkentése. Másfelől ezek a kiskereskedők az értékesített üzemanyag literben megadott mennyisége után – időszakonként – adó-visszatérítésre lennének jogosultak a HMRC-től. Kedvezményezettek Az intézkedés magánszemélyekre irányul, de az alacsonyabb árból minden vásárlás – a kereskedelmi célú vásárlások is – kedvezően részesedik. Az intézkedés előnyeit élvező 27 töltőállomás mindegyike független vállalkozás. Az egyesült királyságbeli hatóságok érvei az intézkedés belső piacot érintő hatásait illetően Az egyesült királyságbeli hatóságok véleménye szerint az intézkedés nem érinti a belső piac megfelelő működését. Amennyiben összehasonlítjuk a javasolt, 1 000 literenként 50 GBP (64,3 EUR) összegű adókedvezmény által érintett töltőállomások árait az intézkedés alá nem tartozó legközelebbi versenytársaik áraival, az alábbi következtetéseket vonhatjuk le: A benzin esetében az átlagos különbség 10 GBP-re (12,9 EUR) csökken. Átlagosan az intézkedés által érintett helyszíneken 10 GBP-vel (12,9 EUR) kerülne többe a benzin, mint az intézkedés által nem érintett legközelebbi versenytársaiknál. A dízelüzemanyag esetében az átlagos különbség 6 GBP (7,7 EUR) lesz. Átlagosan az intézkedés által érintett helyszíneken 1 000 literenként 6 GBP-vel (7,7 EUR) olcsóbb lenne a dízelüzemanyag, mint az intézkedés által nem érintett legközelebbi versenytársaiknál. Az adókedvezmény az érintett töltőállomások árait nagyjából összhangba hozná az intézkedés alá nem tartozó környező töltőállomások áraival. Így nem várható, hogy a fogyasztók útvonalat változtatnak vagy a kedvezményezettekkel határos területeken található töltőállomások áthelyezik létesítményeiket az intézkedés alá tartozó területekre. Továbbá az alacsony népsűrűség és a fő településektől való távolság, valamint az új töltőállomások számottevő tőkeköltsége üzleti szempontból nem tenné vonzóvá a töltőállomások számára az áthelyezést, még az adókedvezménnyel együtt sem. Meglévő rendelkezések a javaslat által érintett területen A Tanács 2003. október 27-i 2003/96/EK irányelve az energiatermékek és a villamos energia közösségi adóztatási keretének átszervezéséről. A javasolt intézkedés értékelése a 2003/96/EK irányelv 19. cikke alapján Politikai megfontolások A 19. cikk (1) bekezdésének első albekezdése a következőképpen rendelkezik: „Az előző cikkekben, különösen az 5., 15. és 17. cikkben meghatározott rendelkezéseken felül a Tanács meghatározott politikai megfontolásokból egyhangúlag, a Bizottság javaslatára eljárva bármely tagállam számára engedélyezheti további mentességek vagy kedvezmények bevezetését.” Az Egyesült Királyság által tervezett intézkedés a területének postai irányítószámmal meghatározott egyes részein – nevezetesen a PH36, IV22, IV21, PH19, PH23, IV14, PA38, LA17, Hawes, EX35, IV54, IV26, IV27, PH41, KW12, PA80, NE48 postai irányítószám alá tartozó területeken – értékesített motorüzemanyagok jövedéki adójának csökkentésére terjed ki. Az intézkedés célja az e területeken fennálló árak közelítése az egyesült királyságbeli átlagárhoz. Az e területeken mutatkozó magasabb fajlagos költségek és – ennek következtében – magasabb árak a magasabb szállítási és forgalmazási költségeknek és az alacsonyabb méretgazdaságosságnak tudhatók be. Megállapítható, hogy a szándék, miszerint az érintett területeken – e területek speciális gazdasági és szociális körülményei miatt – a motorüzemanyagokra kedvezményes jövedékiadó-mértéket alkalmazzanak, konkrét politikai megfontolásokon alapul, különös tekintettel a szociális és regionális politikára. Összhang az Unió egyéb szakpolitikáival és célkitűzéseivel Az intézkedés célja az érintett területeken a magasabb fajlagos költség és ezáltal az üzemanyagárak – az értékesítés helyén nyújtott közvetlen adókedvezménnyel történő – részleges ellensúlyozása. Az intézkedés kizárólag arra korlátozódik, ami e hatás eléréséhez szükséges. A kedvezmény különösen az érintett területeken értékesített (viszonylag kis) mennyiségű üzemanyagra korlátozódik; az adott irányítószámok alá tartozó területeken felhasznált összmennyiség nem éri el az évi 50 millió litert, ami az Egyesült Királyság teljes üzemanyag-fogyasztásának 0,1 %-át teszi ki. A Bizottság megjegyzi, hogy a jövedékiadó-mértéket 50 GBP-vel (64,3 EUR) csökkentik 1 000 literenként. A felsorolt kiválasztott területeken az üzemanyagárak megközelítőleg 100 GBP-vel (128,5 EUR) magasabbak az Egyesült Királyság többi részének átlagos árainál. 2012 utolsó negyedévében ezekben a városokban az árak magasabbak voltak, mint a jelenleg a 2011/776/EU tanácsi végrehajtási határozat alapján adókedvezményt alkalmazó szigeteken érvényesülő minimumárak. E városok árjellemzői hasonlóak az azokra a szigetekre vonatkozó árjellemzőkhöz, ahol adókedvezményt alkalmaznak. Nem valószínű, hogy az 50 GBP-s (64 EUR) adókedvezmény fedezi az említett magas árak és az egyesült királyságbeli átlag közötti teljes különbséget, de némileg ellensúlyozza az egyéni fogyasztók által viselt magasabb árakat. Végül az érintett földrajzi területeken fogyasztott üzemanyagok után fizetendő adóteher – a támogatás ellenére – jóval a 2003/96/EK irányelvben meghatározott minimális szint felett marad. Ezért azt a következtetést vonhatjuk le, hogy jóllehet a szóban forgó intézkedés a fosszilis tüzelőanyagra alkalmazott adókedvezménynek minősül, amelyet elvileg kritikus felülvizsgálat alá kell vetni, a sajátos földrajzi és szociális körülményekre figyelemmel az intézkedés elfogadhatónak tekinthető az Unió tágabb értelemben vett egészségügyi, környezetvédelmi, energiaügyi és közlekedési szakpolitikáival összefüggésben. A fent leírt körülmények között az intézkedés a belső piac megfelelő működése és a tisztességes verseny biztosítása szempontjából is elfogadhatónak tűnik. Az intézkedés hatálya alá tartozó területek távoli elhelyezkedése és a kedvezmény csekély mértéke miatt az intézkedés várhatóan nem idéz elő változást az üzemanyag-fogyasztás terén, azaz nem vonz majd kívülről fogyasztókat az érintett területekre. Az intézkedés alkalmazásának időtartama és az energiaadóztatás európai uniós keretének alakulása A Bizottság javasolja, hogy az alkalmazási időt a 2003/96/EK irányelvben engedélyezett maximális időtartamnak megfelelően – azaz hat évben – rögzítsék. Ez az időtartam megfelelőnek látszik ahhoz, hogy az egyesült királyságbeli hatóságok információt gyűjtsenek az intézkedés eredményeinek értékeléséhez, és elegendő mértékű jogbiztonságot nyújt az intézkedésből előnyt élvező vállalkozásoknak és fogyasztóknak. Az állami támogatásra vonatkozó szabályok Az Egyesült Királyság hatóságai által előirányzott csökkentést követően az érintett régiókban az ólmozatlan benzinre és gázolajra kirótt adó mértéke még mindig megfelel a 2003/96/EK irányelv 7. cikke szerinti minimum adómértéknek. Feltéve, hogy az intézkedés tiszteletben tartja az általános csoportmentességi rendelet (651/2014/EU rendelet [7]) 44. cikkében foglalt feltételeket, az intézkedés következésképpen mentesül az előzetes bejelentési kötelezettség alól. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Konzultáció az érdekelt felekkel A javaslat alapját az Egyesült Királyság által benyújtott kérelem képezi, és az csak ezt a tagállamot érinti. Szakértői vélemények összegyűjtése és felhasználása Külső szakértők bevonására nem volt szükség. Hatásvizsgálat A javaslat egy tagállam egyedi engedélyére vonatkozik, saját kérése alapján. 3. A JAVASLAT JOGI ELEMEI A szubszidiaritás elve Az Európai Unió működéséről szóló szerződés 113. cikkében említett közvetett adózás önmagában nem tartozik az Európai Uniónak az Európai Unió működéséről szóló szerződés 3. cikke szerinti kizárólagos hatáskörébe. Az uniós jog azonban szigorúan körülírja és korlátozza e területen a tagállami hatáskör alkalmazását. A 2003/96/EK irányelv 19. cikke értelmében csak a Tanács rendelkezik felhatalmazással arra, hogy a tagállamok számára az említett rendelkezés szerinti további mentességeket vagy kedvezményeket engedélyezzen. A tagállamok nem vehetik át a Tanács e szerepkörét. A javaslat ezért megfelel a szubszidiaritás elvének. Mindazonáltal e javaslat, amely nem jogalkotási javaslat, nem képezi az EUMSZ 2. jegyzőkönyvében foglalt felülvizsgálati mechanizmus tárgyát, mivel az kizárólag jogalkotási aktusok tervezeteire alkalmazandó. Az arányosság elve A javaslat megfelel az arányosság elvének. Az adókedvezmény nem haladja meg a szóban forgó célkitűzés eléréséhez szükséges mértéket (lásd a belső piaccal és a tisztességes versennyel kapcsolatban fentebb említett szempontokat). A jogi aktus típusának megválasztása Javasolt aktus(ok): tanácsi végrehajtási határozat. A 2003/96/EK irányelv 19. cikke kizárólag ezt az intézkedést teszi lehetővé. 4. KÖLTSÉGVETÉSI HATÁSOK Az intézkedés nem ró az Unióra pénzügyi vagy igazgatási terhet. A javaslatnak ezért nincsenek az uniós költségvetést érintő vonzatai. 2015/0004 (NLE) Javaslat A TANÁCS VÉGREHAJTÁSI HATÁROZATA az Egyesült Királyság számára egyes földrajzi területeken differenciált üzemanyag-adómértékek alkalmazásának a 2003/96/EK irányelvvel összhangban történő engedélyezéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre ([8]) és különösen annak 19. cikkére, tekintettel az Európai Bizottság javaslatára, mivel: (1) Az Egyesült Királyság 2014. február 2-i levelében kedvezményes jövedékiadó-mérték alkalmazásának engedélyezését kérte a gázolaj és az ólmozatlan benzin esetében a 2003/96/EK irányelv 19. cikkével összhangban az alábbi földrajzi területeken, amelyek adott esetben postai irányítószámmal kerültek meghatározásra: IV54 (Strathcarron, Highland – Skócia), IV26 (Ullapool, Highland – Skócia), IV27 (Lairg, Highland – Skócia ), NE48 (Hexham, Northumberland – Anglia), PH41 (Mallaig, Highland – Skócia), KW12 (Halkirk, Highland – Skócia), PA80 (Oban, Argyll and Bute – Skócia), PH36 (Acharacle, Highland – Skócia), IV22 (Achnasheen, Highland – Skócia), PA38 (Appin, Argyll and Bute – Skócia), PH23 (Carrbridge, Highland – Skócia), PH19 (Dalwhinnie, Highland – Skócia), IV21 (Gairloch, Highland – Skócia), LA17 (Kirkby-in-Furness, Cumbria – Anglia), EX35 (Lynton, Devon – Anglia), IV14 (Strathpeffer, Highland – Skócia), a Hawes postakerület által lefedett terület (North Yorkshire megyében – Anglia). Az Egyesült Királyság 2014. június 3-án és szeptember 17-én további információkkal és magyarázattal szolgált. (2) Ezeken a területeken a gázolaj és az ólmozatlan benzin ára magasabb az Egyesült Királyság többi részén tapasztalható átlagárnál, ami kedvezőtlen helyzetbe hozza a helyi üzemanyag-fogyasztókat. Az árkülönbség az érintett területek földrajzi helyzete, csekély népessége és a viszonylag kis mennyiségű üzemanyag-szállítás miatt bevezetett egységártöbblet miatt áll fenn. (3) A kedvezményes adómérték meg fogja haladni a 2003/96/EK irányelv 7. cikkében előírt minimum adómértéket. (4) Tekintettel az alkalmazás hatálya alá tartozó területek sajátos jellegére, továbbá a kedvezmény csekély mértékére, amely csak részlegesen enyhíti az érintett területek fogyasztói által viselt magasabb költségeket, az intézkedés várhatóan nem ösztönöz üzemanyag-beszerzés céljából történő odautazásra. (5) Következésképpen az intézkedés elfogadható a belső piac megfelelő működésének és a tisztességes verseny biztosítása szükségességének szempontjából, és összeegyeztethető az Európai Unió egészségügyi, környezetvédelmi, energiaügyi és közlekedési szakpolitikájával. (6) A 2003/96/EK irányelv 19. cikkének (2) bekezdésével összhangban az e cikk szerinti engedélyek szigorúan korlátozott időre adhatók. Az érintett vállalkozások és fogyasztók megfelelő mértékű biztonsága érdekében az engedélyt hat évre kell megadni. A meglévő jogi keret jövőbeli általános fejlesztése veszélyeztetésének elkerülése érdekében azonban indokolt úgy rendelkezni, hogy amennyiben a Tanács a Szerződés 113. cikke alapján eljárva olyan újabb, módosított általános rendszert vezet be az energiatermékek adóztatására, amelyhez a jelen határozatban megadott felhatalmazást nem igazítják hozzá, e határozat a módosított rendszer szabályai kötelező alkalmazásának napján hatályát veszti. (7) Ez a határozat nem érinti az állami támogatásokra vonatkozó uniós előírások alkalmazását, ELFOGADTA EZT A HATÁROZATOT: 1. cikk (1) Az Egyesült Királyság kedvezményes adómértéket alkalmazhat a közúti járművekhez üzemanyagként szolgáltatott ólommentes benzinre és gázolajra az alábbi, adott esetben postai irányítószámmal meghatározott 17 területen: IV54 (Strathcarron, Highland – Skócia), IV26 (Ullapool, Highland – Skócia), IV27 (Lairg, Highland – Skócia ), NE48 (Hexham, Northumberland – Anglia), PH41 (Mallaig, Highland – Skócia), KW12 (Halkirk, Highland – Skócia), PA80 (Oban, Argyll and Bute – Skócia), PH36 (Acharacle, Highland – Skócia), IV22 (Achnasheen, Highland – Skócia), PA38 (Appin, Argyll and Bute – Skócia), PH23 (Carrbridge, Highland – Skócia), PH19 (Dalwhinnie, Highland – Skócia), IV21 (Gairloch, Highland – Skócia), LA17 (Kirkby-in-Furness, Cumbria – Anglia), EX35 (Lynton, Devon – Anglia), IV14 (Strathpeffer, Highland – Skócia), a Hawes postakerület által lefedett terület (North Yorkshire megyében – Anglia). Az esetleges túlkompenzáció kiküszöbölése érdekében a csökkentés mértéke az ólommentes benzinre, illetve a gázolajra vonatkozó általános nemzeti adómértékhez képest legfeljebb akkora lehet, mint a szóban forgó földrajzi területeken a kiskereskedelmi árak többlete az Egyesült Királyságban fennálló kiskereskedelmi átlagárakhoz viszonyítva, és az adott termékre vonatkozóan nem haladhatja meg az 1 000 literenkénti 50 GBP-t (64 EUR). (2) A csökkentett adómértéknek meg kell felelnie a 2003/96/EK irányelv által előírt követelményeknek, nevezetesen a 7. cikkben előírt minimum adómértékeknek. 2. cikk Ez a határozat az erről szóló értesítés napján lép hatályba. Ezt a határozatot 2015. február 1-jétől kell alkalmazni, és 2021. január 31-én hatályát veszti. Ha azonban a Tanács a Szerződés 113. cikke alapján eljárva olyan újabb, módosított általános rendszert vezet be az energiatermékek adóztatására, amelyhez ezen felhatalmazást nem igazítják hozzá, e határozat a módosított rendszer szabályai kötelező alkalmazásának napján hatályát veszti. 3. cikk Ennek a határozatnak Nagy-Britannia és Észak-Írország Egyesült Királysága a címzettje. Kelt Brüsszelben, -án/-én. a Tanács részéről az elnök [1] A Tanács 2003. október 27-i 2003/96/EK irányelve az energiatermékek és a villamos energia közösségi adóztatási keretének átszervezéséről (HL L 283., 2003.10.31., 51. o.). [2] Az EX35 postakörzet két postakerületet – Lynton és Lynmouth – foglal magában. Mindkét érintett postakerület részesül az engedményből. [3] Valamennyi számítás a 2014. október 1-jei, 1 EUR=0,77820 GBP árfolyamon alapul. Vö. HL C 344., 2014.10.2. [4] A Tanács 2011. november 24-i 2011/776/EU végrehajtási határozata a 2003/96/EK irányelv 19. cikkével összhangban az Egyesült Királyság számára a Külső- és Belső-Hebridákon, a Northern Isles-on, a Clyde szigetein és a Scilly-szigeteken kedvezményes üzemanyag-adómértékek alkalmazásának engedélyezéséről (HL L 317., 2011.11.30., 34–35. o.). [5] Lásd az Egyesült Királyság nemzeti statisztikai hivatala által szolgáltatott információkat: http://www.nomisweb.co.uk/default.asp. [6] Lásd https://www.gov.uk/government/statistical-data-sets/nts99-travel-by-region-and-area-type-of-residence. [7] A Bizottság 651/2014/EU rendelete a Szerződés 107. és 108. cikke alkalmazásában a támogatások bizonyos fajtáinak a közös piaccal összeegyeztethetőnek nyilvánításáról (HL L 187., 2014.6.26., 1–78. o.). [8] HL L 283., 2003.10.31., 51. o.